Valur komst á topp úrvalsdeildar kvenna í körfubolta í gærkvöld með öruggum sigri á KR. KR-ingar sitja aftur á móti á botni deildarinnar.
Valskonur tóku snemma afgerandi forystu á Hlíðarenda í í gærkvöld og sigur liðsins var aldrei í hættu. Kiana Johnson var stigahæst hjá Val með 17 stig en Finninn Annika Holopainen var með 28 stig fyrir KR. Holopainen skoraði um 60% stiga KR í leiknum því Vesturbæjarliðið skoraði aðeins 46 stig en lokatölur urðu 73-46. Valur náði með sigrinum tveggja stiga forskoti á Keflavík á toppnum en Keflavík á þrjá leiki til góða. Annan deildarleikinn í röð skoraði KR undir 50 stig en liðið situr á botninum eftir tíu töp í ellefu leikjum.
Björk og Gerpla endurheimtu bikartitla sína á bikarmótinu í frjálsum æfingum í áhaldafimleikum í gær. Gerpla átti einnig stigahæstu keppendur mótsins, Hildur Maja Guðmundsdóttir var stigahæst í kvennaflokki og Valgarð Reinhardsson var stigahæstur í karlaflokki. Vegna Covid-19 var þetta fyrsta mótið hér á landi í áhaldafimleikum í heilt ár og Valgarð segir mikla eftirvæntingu hafa ríkt hjá keppendum.
Nú í hádeginu hófst bein útsending frá keppni í liðaspretti á heimsmeistaramótinu í skíðagöngu í Oberstdorf í Þýskalandi. Von er spennandi keppni en hún er sýnd á RÚV 2.
Valur komst á topp úrvalsdeildar kvenna í körfubolta í gærkvöld með öruggum sigri á KR. KR-ingar sitja aftur á móti á botni deildarinnar